ZULAIKA PORTILLO (EH Bildu, 2015-03-12):
Eskerrik asko mahaiburu andrea, egun on denoi.
Egia esan, mozio hau ikusi nuenean harritu egin nintzen. Deigarria benetan Alderdi Popularrak enplegu egonkorraren alde ekimena aurkeztea. Eta bestetik, harrigarria ere inbertsio plan bat eskatzea Jaurlaritzari inolako zehaztapenik gabe.
Harridura horren aurrean, ekimenaren jatorrizko interpelazioa irakurri eta berdin gelditu nintzen, jakin gabe zein zen mozioa honekin Alderdi Popularrak duen helburua.
Jaurlaritzari inbertsio plan bat egitea eskatzen diozue enplegu egonkorra sortzeko eta, horrela, hasiera batean eskaera bakarrik irakurrita, talde guztiek babestu egin beharko genuke, baina Alderdi Popularretik etorrita, gehiago sakondu beharko delakoan geunden. Zer dago ekimen honen atzean?
Eta zure interbentzioa entzun ondoren, baieztatu egin zaigu gure susmoa. Zuen ekimenaren helburua bakarra enpresa batzuei etekinak handitzea da, ez langileen lan baldintzak hobetzeko neurriak ezartzea, modu horretan ekonomia beraktibatuz. Ez, zuen asmoa zuzenean enpresa batzuek etekin ekonomikoak handitzea da.
Ez duzue kalitatezko enplegua sortzea eskatzen eta hori EH Bildurentzat gakoa da, zeren gaur egun enplegua izateak ez du esan nahi bizi baldintza duinak izatea. Gaur egun kontratu finko bat izateak ez du esan nahi kalitatezko enplegua izatea. Beraz, egonkorraren kontzeptu berarekin zalantza asko ditugu.
Beste aldetik, ziur gaude Talde Popularrak eta EH Bilduk inbertsio kontzeptuarekin zerbait ezberdina ulertzen dugula. Ziur zuentzat ondo dagoela BEC edo Supersur edo Abiadura Handiko Trena, horrelako makro-obretan inbertitzea. Aldiz, EH Bildurentzat hori ez da inbertsioa, gastua baizik.
Eta EH Bildutik esaten dugu ez dugula nahi halako makro-obretan gehiago gastatu, obra publikoetan inbertitzerakoan sortzen duen enpleguaz gain, giza errentagarritasuna kontuan hartu behar da.
Ez dugu nahi zementuan dirua xahutu. Gainera, ez dugu uste horrelako obrek kalitatezko enplegua eta enplegu iraunkorra sortzen duenik. Adibide bezala, hamaika alditan hitz egin dugu obra horietan zer nolako esklabutza egoerak eman diren, zer nolako lan prekarioak izan dituzten langile asko.
Duela oso gutxi, bi aste, izan genuen Bizalako enpresa batzordearen agerraldia, zer nolako lan baldintzak izan dituzte, horiek, gainera lanera joan kobratu gabe, horiek dira línea de metro segurtasun lanak egiten dituzten langileak.
Horregatik Damborenea jauna, ez dugu uste zementuetan inbertitzeak berez kalitatezko enplegua sortzeko balio duenik.
Guretzat inbertsioa da hezkuntzarako beharrezkoak diren OPEak egitea eta zer esanik Osakidetzaz, inbertitu behar da industrian, dagoen industria indartuz, berrituz, teknologia hobetuz, dagoen enplegua mantendu behar da. Jaurlaritzak erreferentziazko papera izan behar du egoera txar batetik pasatzen ari diren enpresak laguntzeko, diagnostikatu eta lagundu.
Eta horretarako eskatzen dugu protokolo bat abian jartzea. Garrantzitsua baldin bada enplegua sortzea, are garrantzitsuagoa da dagoena mantentzea. Ezin da besoak gurutzatuta geldirik egon orain arte erreferentziazko enpresak izan direnak nola ixten edo deslokalizatzen diren ikusiz, ehunka langile kaleratuak izaten diren bitartean, horretan ere gehiago inbertitu behar da.
EH Bildurentzat inbertitu behar da ikerkuntzan, arlo guztietan. Ikusten ari gara ere nola gazte pilo, ikertzaileak ere, kanpora joaten ari diren lanera eta herri honek ezin du onartu hori. Ikerkuntzan askoz gehiago inbertitu behar da, hortik ere gure etorkizunaren kalitatea etorriko delako. Eta esan dudan bezala, arlo guztietan, osasunean, hezkuntzan, teknologian, energia iraunkorrean.
Jaurlaritzari ere eskatu behar diogu, noski baietz, enplegua sortzeko eta mantentzeko politika aktibo eraginkorretan inbertitzea eta, horrez gain, politika pasiboak diseinatzeko eta garatzeko eskumena izateko beharrezkoa den guztia egitea, horrek ere aukera emango digulako gure lan harremanetarako esparru propioa garatzeko eta seguru ondoren ere enplegu iraunkorra garatzeko tresna eraginkorra izango delako.
Baina PPri eskatzen diogu benetan kalitatezko enplegua sortzea bada ekimen horren helburua, hasi daitezela Madrileko lagunei eskatzen Lan Erreforma bertan behera uztea.